**Comunicat de presă**

**Aniversarea a 160 de ani de la nașterea lui Anghel Saligny la IRCCU Veneţia**

**cu ocazia Zilei Naţionale a României**

**Miercuri, 3 decembrie 2014, orele 18.30**, în **Noua Galerie a Institutului Român de Cultură și Cercetare Umanistică de la Veneţia** va avea loc, cu ocazia **Zilei Naţionale a României** şi **în contextul aniversării a 160 de ani de la naştere**, **conferința** **dedicată personalității lui Anghel Saligny** şi **inaugurarea unei expoziţii multimedia** cuprinzând imagini şi texte care vor reflecta opera marelui inginer şi arhitect român.

**Anghel Saligny** a fost academician, inginer constructor, ministru şi pedagog român, fiind considerat unul dintre pionierii tehnicii mondiale în proiectarea şi construcţia podurilor şi silozurilor cu structură metalică, respectiv de beton armat. Este, de asemenea, unul dintre întemeietorii ingineriei româneşti.

**Conferinţa** va fi susţinutăde arh. dr. **Irina Băldescu** – Direcţia Bunurilor Culturale din Veneţia care va prezenta personalitatea lui Anghel Saligny, şi de **Cătălin Davidescu**, care va relata istoria unei serii de fotografii inedite ale construcţiei podului de la Cernavodă. **Expoziţia,** realizată de Irina Băldescu, cuprinde planuri şi fotografii provenind de la **Arhivele Naţionale ale României** şi este însoţită de un catalog publicat la Editura Institutului Cultural Român, îngrijit de arh. dr. Irina Băldescu.

Irina Băldescu este arhitect, absolventă a Universităţii de Arhitectură şi Urbanism „Ion Mincu” din Bucureşti şi a bursei „Vasile Pârvan” la Accademia di Romania din Roma. În prezent activează la Direcţia regională pentru Bunurile Arhitectonice şi Peisagistice a Regiunii Veneto.

Cătălin Davidescu este inspector DJCCPCN Dolj, expert în pictură românească modernă, în special Țuculescu și avangarda românească. A fost muzeograf la Muzeul Național de Artă din Craiova şi curator a numeroase expoziții muzeale de arte vizuale.

Evenimentul este organizat de Institutul Român de Cultură şi Cercetare Umanistică de la Veneţia şi beneficiază de sprijinul financiar al Institutului Cultural Român. Expoziţia va putea fi vizitată până pe data de 20 decembrie a.c., zilnic, în intervalul orar 16.00 – 19,00. Intrarea este liberă.

Pentru mai multe detalii:

Alexandru Damian, coordonator proiecte arte vizuale

Tel. +39.041.524.2309

INSTITUTUL ROMÂN DE CULTURĂ ŞI CERCETARE UMANISTICĂ

Palazzo Correr - Cannaregio 2214 (Campo Santa Fosca)

30121 Veneţia, ITALIA